<classify> TFF ilisitisha mkataba wake na Nooij baada ya kutokuwa na mafanikio na hivyo kuamua kumpa timu mzawa Charles Mkwasa. Chini ya Nooij, Stars imekuwa ikipata matokeo mabaya na kutolewa karibu kwenye kila michuano iliyokuwa inawania.Habari za uhakika kutoka ndani ya TFF zilizopatikana Dar es Salaam jana zilisema tangu kutangazwa kusitisha mkataba na Nooij, makocha wamekuwa wakimiminika kutaka kurithi mikoba ya Mholanzi huyo.Makocha wengi wamekuwa wakituma e-mail barua pepe kuomba kazi ya kuifundisha Stars, ni wengi mno hata hatukutarajia kama ingekuwa hivyo, alisema mtoa habari wetu.Alisema idadi kamili haijajulikana ila ni zaidi ya makocha 50 wanaoomba kazi kutoka sehemu mbalimbali duniani.Wanatoka sehemu mbalimbali duniani, Uingereza, Urusi, Hispania, Ufaransa, Italia, Colombia, Argentina, Serbia, ni wengi sana aisee na CV wasifu ni nzuri tu, alisema mtoa habari huyo. Ila kwa sasa shirikisho limeamua liendelee na mzawa kwanza, kwa hiyo Mkwasa ataendelea na timu mpaka tutakapoona maendeleo yake baadaye tutaamua kama aendelee yeye au aletwe mgeni, alisema mtoa habari huyo ambaye yumo kwenye Kamati ya Utendaji ya TFF.Kibarua cha kwanza cha Mkwasa ni mwishoni mwa wiki hii mjini Kampala wakati kikosi chake kitaikabili timu ya taifa ya Uganda The Cranes katika mechi ya marudiano ya kufuzu michuano ya mataifa Afrika kwa wachezaji wa ndani Chan.Stars inahitaji ushindi wa mabao zaidi ya matatu ili kusonga mbele kwenye michuano hiyo baada ya kufungwa mabao 3-0 chini ya Nooij katika mechi iliyochezwa uwanja wa Amaan Zanzibar wiki mbili zilizopita.Tangu Nooij aanze kuifundisha Stars, timu hiyo imefungwa mechi 10 zikiwemo tatu mfululizo za michuano ya Cosafa nchini Afrika Kusini, kashinda tatu na kutoka sare mara sita tu.Timu hiyo pia ilifungwa mabao 3-0 na Misri katika mchezo wa kusaka nafasi ya kucheza fainali za Kombe la Mataifa ya Afrika Afcon, Alexandria kabla ya kufungwa tena na Uganda.  <topic>: michezo 